Erdo'g'on Shavkat Mirziyoevning taklifi bilan O'zbekistonga keladi

Turkiya prezidenti Shavkat Mirziyoevning taklifi bilan 29–30 mart kunlari O'zbekistonga tashrif buyuradi. Bu haqda Prezident matbuot xizmati xabar berdi.
Ma'lum bo'lishicha, tashrif doirasida oliy darajadagi O'zbekiston–Turkiya strategik sheriklik kengashining ikkinchi yig'ilishida ishtirok etadi. O'zbekiston va Turkiya yetakchilari o'tkazadigan muzokaralarning kun tartibidan ikki tomonlama do'stlik va strategik sheriklik munosabatlarini yanada rivojlantirish va mustahkamlash, mamlakatlar o'rtasidagi hamkorlikni kengaytirish masalalari o'rin olgan.
Asosiy e'tibor savdo, investitsiyalar, innovatsiyalar, sanoat, logistika, turizm va iqtisodiyotning boshqa tarmoqlarida qo'shma kooperatsiya loyihalarini ilgari surish, madaniy-gumanitar almashinuv dasturlarini amalga oshirishga qaratiladi. xalqaro va mintaqaviy siyosatning dolzarb jihatlari yuzasidan fikr almashiladi. Sammit yakunida Qo'shma bayonot va qator ikki tomonlama hujjatlar qabul qilinishi rejalashtirilgan.
Avvalroq Shavkat Mirziyoev Turkiya prezidentini O'zbekistonga taklif qilgani haqida xabar berilgandi.